CELEX: C2005/069/42
Language: da
Date: 2005-03-19 00:00:00
Title: Sag T-12/05: Sag anlagt den 7. januar 2005 af TV Danmark A/S og Kanal 5 Denmark Ltd. mod Kommissionen for De Europæiske Fællesskaber

19.3.2005   
            
            
               DA
            
            
               Den Europæiske Unions Tidende
            
            
               C 69/23
            
         Sag anlagt den 7. januar 2005 af TV Danmark A/S og Kanal 5 Denmark Ltd. mod Kommissionen for De Europæiske Fællesskaber
   (Sag T-12/05)
   (2005/C 69/42)
   Processprog: engelsk
   Ved De Europæiske Fællesskabers Ret i Første Instans er der den 7. januar 2005 anlagt sag mod Kommissionen for De Europæiske Fællesskaber af TV Danmark A/S, Skovlunde (Danmark) og Kanal 5 Denmark Ltd., Hounslow (England), ved lawyers D. Vandermeersch, T. Müller-Ibold, K. Nordlander og H. Peytz, og med valgt adresse i Luxembourg.
   Sagsøgerne har nedlagt følgende påstande:
   
               —
            
            
               Kommissionens beslutning af 6. oktober 2004 i statsstøttesag N 313/2004 – Danmark – Rekapitalisering af TV2 Danmark A/S annulleres.
            
         
               —
            
            
               Kommissionen tilpligtes at betale sagsøgernes omkostninger i forbindelse med sagen.
            
         Søgsmålsgrunde og væsentligste argumenter:
   Den anfægtede beslutning vedrører den danske regerings kapitalindsprøjtning og konvertering af et statslån til egenkapital til fordel for TV2/Danmark A/S, hvilket af regeringen blev anset for nødvendigt for at undgå, at TV2 gik konkurs som følge af den tilbagebetaling af ulovlig støtte, Kommissionen havde meddelt pålæg om i sin beslutning af 19. maj 2004 (1), hvori den fastslog, at TV2 fra den danske stat havde modtaget en overkompensation for selskabets public service-omkostninger. I den anfægtede beslutning har Kommissionen fundet, at regeringens rekapitalisering af TV2 kan indebære statsstøtte, men at denne i så fald er forenelig med fællesmarkedet i henhold til artikel 86, stk. 2, EF.
   Sagsøgerne har gjort gældende, at Kommissionen i forbindelse med vedtagelsen af den anfægtede beslutning har tilsidesat artikel 86, stk. 2, EF, artikel 87, stk. 1, EF, artikel 88, stk. 2, EF og artikel 253 EF, protokollen knyttet til EF-traktaten om offentlig radio- og tv-virksomhed i medlemsstaterne, Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 (2), og Kommissionens meddelelse om statsstøttereglernes anvendelse på public-service-radio- og tv-virksomhed (3).
   Til støtte for deres påstande har sagsøgerne først gjort gældende, at Kommissionen har tilsidesat artikel 87, stk. 1, EF, artikel 88, stk. 3, EF og artikel 86, stk. 2, EF, idet den – efter at have fundet, at princippet om den private investor, anvendt på langsigtede investeringer, som følge af den usikkerhed, som den planlagte privatisering af TV2 var omgærdet med, ikke kunne påberåbes – har undladt at fastslå, at der var tale om statsstøtte, samt at fastslå omfanget heraf.
   Sagsøgerne har for det andet gjort gældende, at Kommissionen har tilsidesat artikel 86, stk. 2, EF, protokollen og meddelelsen om radio- og tv-virksomhed, idet den har lagt en definition af begrebet »tjenesteydelser af almindelig økonomisk interesse« til grund, som er for vid og for upræcist formuleret og som medfører en fordrejning af konkurrencefordrejning og en påvirkning af samhandelen, som er i strid med artikel 86, stk. 2, EF. Sagsøgerne har ligeledes gjort gældende, at Kommissionen ikke har godtgjort, at opfyldelse af tilbagesøgningsbeslutningen uden den efterfølgende rekapitalisering ville hindre TV2 i at udføre sine public service-opgaver.
   Ifølge sagsøgerne har Kommissionen desuden ikke godtgjort, at udviklingen i samhandelen ikke vil blive påvirket af rekapitaliseringen i et sådant omfang, at det strider mod Fællesskabets interesser.
   For det tredje har sagsøgerne gjort gældende, at Kommissionen har tilsidesat artikel 86, stk. 2, EF, protokollen og meddelelsen om radio- og tv-virksomhed, idet den ikke har godtgjort de nettoomkostninger for TV2 som følge af public service-opgaverne, som har kunnet finansieres af staten, og at Kommissionen har begået åbenbare skønsfejl i forbindelse med anvendelse af proportionalitetstesten.
   For det fjerde har sagsøgerne gjort gældende, at den anfægtede beslutning tilsidesætter artikel 87 EF og 88 EF samt retten til ligebehandling, idet den i strid med Kommissionens politik vedrørende tilbagesøgning af statsstøtte viderefører den uretmæssige fordel af den ulovlige støtte og den heraf følgende konkurrencefordrejning.
   For det femte har sagsøgerne gjort gældende, at Kommissionen har tilsidesat artikel 88, stk. 2, og artikel 4, stk. 4, i forordningen om procedureregler for statsstøtte, idet den besluttede ikke at indlede den formelle undersøgelsesprocedure og dermed give interesserede tredjeparter lejlighed til at blive hørt.
   Endelig har sagsøgerne gjort gældende, at Kommissionen har tilsidesat artikel 253 EF, idet den ikke har angivet en tilstrækkelig begrundelse for den anfægtede beslutning.
   
      (1)  Kommissionens beslutning af 19. maj 2004 i sag C 2/2003 – statsstøtte til TV2/Denmark.
   
      (2)  EFT L 83, s. 1.
   
      (3)  EFT 2001 C 320, s. 5.